## La Generalitat continua els treballs de recuperació d’infraestructures danyades per la DANA i ultima l’obertura parcial de la CV-36

*** L’obertura de la CV-36 habilitarà la connexió amb Torrent, amb la CV-403 i CV-410 i amb Aldaia, Alaquàs i Xirivella
* Amb la recuperació d’esta via, s’hauran reobert 13 de les 18 carreteres afectades per les inundacions**

La Generalitat continua amb els treballs de recuperació de les infraestructures danyades per la DANA per a tornar a connectar la comarca de l’Horta Sud i municipis com Torrent. Els treballs realitzats per part de la Conselleria de Medi Ambient, Infraestructures i Territori avancen a bon ritme i permetran la recuperació de la circulació parcial en la CV-36 en els pròxims dies.

La CV-36 és una de les dos grans vies que permet l’entrada i eixida de Torrent i una artèria fonamental per a l’Horta Sud. Esta carretera va ser tancada pels greus danys que va patir pel desbordament del barranc del Poio, però ja s’ultima la seua obertura parcial en el marc d’una actuació que suposa un pas més cap a la recuperació de les infraestructures afectades per les recents inundacions i de la mobilitat i connexió entre municipis.

Els treballs de neteja i condicionament de l’asfalt en un tram del traçat de la via permetran habilitar una via d’entrada provisional a Torrent gràcies a l’actuació en un dels ponts, així com la connexió amb la CV-403 i CV-410, la qual cosa permetrà millorar la comunicació i l’accés entre estes vies locals i amb alguns municipis de l’Horta Sud, com Aldaia, Alaquàs i Xirivella.

La recuperació d’esta via se suma a la de la CV-33 que des d’esta vesprada torna a estar operativa parcialment després dels danys severs que va patir per les pluges. Es tracta d’una de les obres de més envergadura realitzades fins hui, ja que en el punt quilomètric 8+100 de la CV-33, dos ponts que creuaven el barranc del Poio van quedar greument danyats: un va quedar completament esfondrat, mentres que l’altre va patir deterioracions que han sigut corregides en temps rècord amb la injecció de formigó que s’ha realitzat en els fonaments.

Amb la reobertura parcial de la CV-36 i de la CV-33, la Conselleria de Medi Ambient, Infraestructures i Territori ja ha completat les actuacions de recuperació en 13 vies afectades, que són fonamentals per a la connectivitat de comarques afectades i l’entrada i eixida dels municipis que han patit més danys per la DANA. Tant en la CV-33 com en la CV-36 es continuarà treballant, ja que són necessàries altres actuacions per a, entre altres, reposar els ponts afectats per les inundacions.

**Obres d’emergència**

Respecte a les 18 carreteres que van resultar danyades, s’han recuperat, entre altres, la CV-400 i la CV-407, a on s’han retirat nombrosos obstacles i vehicles sinistrats que obstaculitzaven el pas. D’altra banda, s’ha eliminat una important capa de fang i s’ha restaurat l’enllumenat, la qual cosa permetrà continuar amb els treballs durant la nit.

Així mateix, en la CV-390 s’està solucionant un lliscament de terra, en la CV-42 s’està restaurant un pont a Algemesí i en la CV-50 es du a terme el condicionament d’estructures i passarel·les, amb la reconstrucció d’un pont a Cheste i el reforç de fonamentacions a Vilamarxant i Real. A més, s’estan supervisant ponts que podrien haver patit danys, encara que el trànsit vehicular no està afectat a curt termini.

Fecha: 12/11/2024